b'\n_START_ARTICLE_\nNoli me tangere\n_START_PARAGRAPH_\nNoli me tangere je latinska ina\xc4\x8dica re\xc4\x8denice, koju je Isus izgovorio Mariji Magdaleni pri susretu nakon Isusova uskrsnu\xc4\x87a. Spominje se u Evan\xc4\x91elju po Ivanu (Iv 20, 17). U hrvatskom prijevodu zna\xc4\x8di: "Ne zadr\xc5\xbeavaj se sa mnom", a \xc4\x8desto se koristi i u zna\xc4\x8denju "Ne dodiruj me"._NEWLINE_Biblijska scena u kojoj je Marija Magdalena prepoznala Isusa Krista nakon uskrsnu\xc4\x87a postala je predmetom dugotrajne, ra\xc5\xa1irene i kontinuirane ikonografske tradicije kr\xc5\xa1\xc4\x87anske umjetnosti od kasne antike do danas. Pablo Picasso, na primjer, koristio je sliku "Noli me tangere" od Antonio da Correggija, pohranjenu u Muzeju Prado, kao ikonografski izvor za njegovu slavnu sliku "La Vie" iz tzv. Plavoga razdoblja._NEWLINE_Rije\xc4\x8d "Noli me tangere" tako\xc4\x91er se povremeno koristila za opisivanje bolesti poznate srednjovjekovnim lije\xc4\x8dnicima kao "skriveni tumor" ili "cancer absconditus", budu\xc4\x87i da se izlu\xc4\x8devine povezane s tim tumorima, nisu smjele dirati, jer se tada pogor\xc5\xa1avala bolest. Izraz se mnogo koristi u SAD-u kao znak na zastavama i grbovima pa se tako nalazio i na zastavi Alabame iz 1861. godine._NEWLINE__NEWLINE_Rekav\xc5\xa1i to, obazre se i ugleda Isusa gdje stoji, ali nije znala da je to Isus. Ka\xc5\xbee joj Isus: "\xc5\xbdeno, \xc5\xa1to pla\xc4\x8de\xc5\xa1? Koga tra\xc5\xbei\xc5\xa1?" Misle\xc4\x87i da je to vrtlar, re\xc4\x8de mu ona: "Gospodine, ako si ga ti odnio, reci mi gdje si ga stavio i ja \xc4\x87u ga uzeti." Ka\xc5\xbee joj Isus: "Marijo!" Ona se okrene te \xc4\x87e mu hebrejski: "Rabbuni!" - \xc5\xa1to zna\xc4\x8di: "U\xc4\x8ditelju!" Ka\xc5\xbee joj Isus: "Ne zadr\xc5\xbeavaj se sa mnom jer jo\xc5\xa1 ne uzi\xc4\x91oh Ocu, nego idi mojoj bra\xc4\x87i i javi im: Uzlazim Ocu svomu i Ocu va\xc5\xa1emu, Bogu svomu i Bogu va\xc5\xa1emu." Ode dakle Marija Magdalena i navijesti u\xc4\x8denicima: "Vidjela sam Gospodina i on mi je to rekao." (Iv 20, 11-18)'